text: 1.000 soldater marcherer på flagdagen
  05 september 2018 kl. 08.38
  Flagdagens første arrangement i TV SYDs område finder sted i Varde, hvor mere end 1.000 soldater onsdag formiddag viser sig frem på byens gader og torv.
  På flagdagen fejres og hyldes alle, der har været udsendt fra Forsvaret, Politiet, Hjemmeværnet, Redningsberedskabet, Udenrigsministeriet og ikke mindst fra Sundhedsvæsnet. 
  Alle kommuner i TV SYDs område markerer dagen med arrangementer  - se oversigten over arrangementerne her.
  Dagens første arrangement i TV SYDs område fandt sted i Varde, hvor mere end 1.000 soldater onsdag morgen marcherede fra Varde Kaserne og gennem byen til parade på Torvet.
  National Flagdag i Varde Kommune markeres ud over paraden med skud af dansk løsen (tre kanonskud) og uddeling af børnemedaljer. I aften er veteraner og deres pårørende inviteret til middag på rådhuset.
  OM VARDE GARNISONSKOMMUNE
  Varde Kommune har fire militære myndigheder fordelt på tre garnisoner: Hærens Kamp- og Ildstøttecenter i Oksbøllejren, Hjemmeværnsskolen i Nymindegablejren samt Sergentskolen og Hærens Efterretningscenter på Varde Kaserne. Tilsammen dækker de et areal, der gør Varde til landets største garnisonskommune.Varde Kommune er hjemsted for mange danske veteraner. De udgør således 1,4% af kommunens befolkning. Varde Kommune har derfor som noget særligt sat ekstra fokus på veteraners pårørende. Blandt andet gennem børnegrupper for børn af veteraner og ansættelse af en konsulent for veteraner og pårørende.
  
  
  